นายกฯ ห่วงใยเทศกาลลอยกระทง แนะปชช.ปฏิบัติตามมาตรการความปลอดภัย 
สั่ง “เจ้าท่า-ปภ.”คุมเข้ม “โป๊ะ ท่าน้ำ สถานที่จัดงาน” กำชับห้ามจุดพลุ-ปล่อยโคมลอย ในพื้นที่รอบสนามบินทุกแห่ง
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความยินดีที่ปีนี้ประชาชนจะได้กลับมาร่วมกันสืบสานประเพณีสำคัญของประเทศ ซึ่งหลายหน่วยงานได้กลับมาจัดงานอย่างยิ่งใหญ่ เพื่อกระตุ้นการท่องเที่ยวและกิจกรรมทางเศรษฐกิจ จึงขอให้ประชาชนปฏิบัติตามข้อแนะนำเกี่ยวกับมาตรการความปลอดภัยด้านต่างๆ อาทิ ความปลอดภัยจากโควิด19 แม้สถานการณ์จะคลี่คลายแล้ว หากเข้าไปอยู่ในพื้นที่มีคนจำนวนมาก ขอให้สวมหน้ากากอนามัย ใช้แอลกอฮอล์ล้างมือเมื่อสัมผัสสิ่งของต่างๆ พร้อมกันนี้ ยังขอให้กระทรวงคมนาคม กำชับกรมเจ้าท่าตรวจสอบโป๊ะ ท่าน้ำต่างๆ โดยเฉพาะในจุดที่มีการจัดงานลอยกระทงที่จะมีคนมาร่วมจำนวนมาก ให้ดูแลให้สถานที่อยู่ในสภาพแข็งแรง มีความพร้อม หรือหากจุดใดมีความเสี่ยง ต้องประกาศเตือนประชาชนอย่างชัดเจน ด้านกระทรวงมหาดไทย กำชับกรมป้องกันและบรรเทาสาธารณภัย หน่วยงานท้องถิ่น ให้จัดเตรียมเจ้าหน้าที่ให้พร้อมอำนวยความสะดวก และให้ความช่วยเหลือประชาชนกรณีเกิดเหตุต่างๆน.ส.ไตรศุลี กล่าวอีกว่า นายกรัฐมนตรียังห่วงใยถึงการละเล่นตามประเพณีต่างๆ อาทิ การจุดปะทัด จะพลุ ปล่อยโคม ที่ผ่านมาพบว่าเป็นสาเหตุของอุบัติเหตุไฟไหม้ในช่วงลอยกระทงเกือบทุกปี ขณะนี้หลายจังหวัด ได้ออกประกาศห้าม เพื่อลดผลเดือดร้อนของประชาชนแล้ว จึงขอให้มีการติดตามข้อกำหนดต่างๆของท้องถิ่นที่ตนเองอาศัย นอกจากนี้ ขอให้ประชาชนที่อาศัยอยู่ในพื้นที่โดยรอบท่าอากาศยานทุกแห่ง งดการจุดพลุ ปล่อยโคม หรือวัตถุใดๆขึ้นสู่อากาศ เพื่อไม่ให้รบกวนการขึ้น ลง และกระทบความปลอดภัยของอากาศยานและผู้โดยสาร ปัจจุบันนี้มีกฎหมายหลายฉบับที่ออกมาป้องกันเหตุอันตราย ซึ่งทั้งหมดกำหนดบทลงโทษอาญาทั้งปรับและจำคุกต่อผู้ฝ่าฝืน หากเกิดเหตุร้ายแรงขึ้นจะมีโทษถึงประหารชีวิต